Allerede 06.15 torsdag morgen var SKAT Nordjylland og Nordjyllands Politi i fuld gang med nummerpladerazzia. - Når du tager bopæl i Danmark, så er hovedreglen, at køretøjet skal omregistreres til danske plader, og der skal betales dansk registreringsafgift, fortæller aktionsleder, Søren Marling fra SKAT Nordjylland. Hvis en person flytter til Danmark fra udlandet - og får en folkeregisteradresse her - så har personen to uger til at få omregistreret sin bil. Den danske registreringsafgift udgør cirka 60 procent af bilens handelspris. Det er rigtig mange penge - og ifølge SKATS er der behov for at kontrollere, om de penge bliver betalt. SKAT var placeret fire forskellige steder i Aalborg Øst torsdag morgen. I krydset ved Tranholmvej og Østre Uttrupvej blev de udenlandske nummerplader vinket ind på stribe. Er bilen ikke korrekt registreret, vil bilisterne i de fleste tilfælde blive pålagt at betale registreringsafgift, men ikke alle slipper så let. - Vurderer vi, at der er risiko for, at Staten kan miste sit krav, så beslaglægger vi køretøjet, indtil afgiften er betalt. Så må de tage en taxa eller bussen, siger Søren Marling. Så vidt kommer det dog ikke torsdag morgen. SKAT støder ikke på nogle oplagte afgiftssager, men hos flere af bilerne der var tilknyttet samme virksomhed i området, var de oplysninger, der var givet i ansøgningerne til tilladelserne, påfaldende ens. - Vi skal nu ind og kigge lidt nærmere på dem, og se om de er givet på et korrekt grundlag, om de oplysninger der er givet i ansøgningerne til tilladelserne er korrekte, slutter aktionsleder Søren Marling. SKAT varsler flere lignede razziaer inden årets udløb.

Opsummering:
Både anmeldelser fra borgere og politiets observationer peger på, at der er rigtig mange biler i Aalborg Øst, som er indregistreret i udlandet. Problemet er tilsyneladende så stort, at SKAT torsdag tog affære.